Myndvinnsla er mikilvægur og stór hluti af því ferli sem við köllum „ ljósmyndun “ . Þegar við tökum mynd erum við í raun að safna upplýsingum í gegnum linsu myndavélarinnar á myndflöguna sem skrásetur upplýsingarnar á minniskortið , yfirleitt í RAW skráarsniði . Eins og nafnið bendið til er um að ræða hráar upplýsingar – hráefni sem á eftir að vinna úr . Það á sumsé eftir að „ framkalla “ myndina . Það er gert með myndvinnsluforriti en Lightroom og Photoshop eru algengust í þeim efnum . En hver er munurinn á RAW og JPEG ? Þegar tekið er í JPEG skráarsniðinu býr hugbúnaður myndavélarinnar til mynd úr þeim upplýsingum sem berast á myndflöguna í gegnum linsuna . Hann vinnur þannig með liti , skerpu , kontrast og fleira og úr verður mynd . Þegar um RAW skrá er að ræða fer þetta ferli hins vegar ekki af stað . Þá verður bara til hráfæll sem þú átt síðan eftir að vinna úr en ekki hugbúnaður vélarinnar . Þetta þýðir að ég hef stjórn á vinnslunni alveg frá upphafi til enda . Myndvinnsla er ekki „ svindl “ . Hún er nauðsynlegur hluti af ferlinu . Matreiðslumeistarinn þarf að gera eitthvað við kjötið sem hann fær í hendur . Hann ber það auðvitað ekki fram hrátt . Svo er þetta alltaf spurning um það hversu mikið á að vinna hráefnið . Vissulega er hægt að vinna ljósmynd of mikið alveg eins og að ofsteikja kjöt svo það verði ólseigt undir tönn . Gott hráefni er hægt að eyðileggja ef maður hefur ekki tilfinningu eða auga fyrir því sem maður er að gera . Það getur verið snúið að rata hinn gullna meðalveg á milli of – og vanvinnslu . Alltof algengt er t.d. að sjá myndir þar sem búið er að skrúfa liti svo upp úr öllu valdi að myndin verður annarleg og virkar ekki fyrir augað . En með reynslunni og æfingunni ratar maður á veginn þann sem áður er nefndur . Hér að neðan er fróðlegt myndband þar sem ljósmyndarinn Mark Denney fer yfir fimm algeng mistök í myndvinnslunni .